Richard Arkwright paling enèm saking tigawelas sedherek. Richard Arkwright wiyos wonten ing Preston, Lancashire, Inggris nalika tanggal 23 Dhésèmber 1732. Bapakipun, Thomas punika satunggaling penjait busana lan "burgess" Preston Guild. Kulawarganipun kecathet wonten ing Preston Guild Rolls ingkang sapunika dipunsimpen wonten ing Lancashire Record Office. Tiyang sepuhipun Richard Arkwright, Sarah dan Thomas boten saged mbéayani piyambakipun marang pawiyatan (sekolah) lan ngatur supados ngangsu kawruh sinau maos lan nyerat marang sedhèrèkipun, Ellen. Richard Arkwright lajeng magang kaliyan Mr. Nicholson, satunggaling tukang cukur ing kutha celakipun Kirkham lan miwiti karyanipun damel 'periwigs' fesyen (rambut palsu) kala punika. Pendapatanipun lajeng kanggé mbéayani wiwitan damel tuladha mesin pamintal kapas. Richard Arkwright krama kaliyan garwa kapisan, Patience Holt ing taun 1755. Lajeng pikantuk putra Richard Arkwright Junior ing taun mau ugi. Taun 1756 Patience séda kanthi boten dipunmangertosi jalaranipun. Richard Arkwright lajeng krama malih kaliyan Margaret Biggins taun 1761 lan gadhah tigang laré ingkang namung Susanna ingkang saged gesang dumugi ageng. Bibar sédanipun garwa kapisan piyambakipun dados wiraswasta.